PRIEVIDZA. Družstvo sa pripravuje pod dohľadom dvojice trénerov Dalibora Franka a Miroslava Janeka.
Do prípravy sa zapojilo osemnásť hráčov, z toho štyria brankári. Oproti minulosti sa zloženie družstva výrazne zmenilo. Vedenie FSC Prievidza dalo príležitosť viacerým novým hráčom.
"Po skúsenostiach z minulosti sme si dali viac záležať na výbere hráčov, ktorí sa chcú prioritne venovať futsalu a myslím si, že je to dobrý základ pre úspešnú budúcnosť," povedal Dalibor Franko.
Súčasná podoba kádra:
Brankári: Gendiar Stanislav, Jantoška Michal, Tkáč Dalibor, Trnka Ladislav
Hráči: Čampiš Jozef, Knob Sebastián, Makás Denis, Pietrik Gerald, Fazika Lukáš, Fazika Tomáš, Paulík Adrián, Kôstka Milan, Kalina Peter, Svitek Martin, Mních Peter, Pham Thanh Tiep, Madarász Marek, Duchoň Milan
Nezostalo len pri budovaní hráčskeho kádra. Zmeny nastali aj vo vedení, kde pribudli ďalší futsaloví nadšenci.
"Do sezóny vstupujeme s podporou viacerých sponzorov, ktorí nám zabezpečili vykrytie nákladov na účinkovanie v Openlige. Taktiež vedenie športovej haly nám vyšlo v ústrety. Nakoľko sme potrebovali jednotný termín domácich stretnutí, dohodli sme sa na piatok o 20:00," dodal.
Do Openligy sa pre ročník 2016/2017 prihlásilo šesť tímov. Okrem FSC Prievidza sú to ešte 1. FsK MKŠS Kysucké Nové Mesto, FC Spartak Trnava – futsal, Futsal klub Lučenec, KSF DOXX Žilina a TJ Neografia Martin.
Hneď v prvom kole privítajú Prievidžania Futsal klub Lučenec. Lučenec má pre tento rok len tie najvyššie ambície – postup do extraligy. Už v minulom roku dokázal svoje vysoké ambície, keď ako nováčik Openligy sa dostal na finálový turnaj Slovenského pohára vo futsale, kde skončil na treťom mieste.
"V piatok 4. novembra o 20:00 preto všetkých pozývame na náš prvý zápas v tejto sezóne. Príďte nás podporiť a povzbudiť, aby sme boli aj vďaka vám úspešní v tomto ťažkom stretnutí," uzavrel Franko.